A BIZOTTSÁG 388/2005/EK RENDELETE
(2005. március 8.)
az 577/98/EK tanácsi rendeletnek megfelelően a munkából a nyugdíjba történő átmenetre vonatkozó 2006. évi ad hoc modul előírásainak elfogadásáról és a 246/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi munkaerő mintavételes felmérésének megszervezéséről szóló, 1998. március 9-i 577/98/EK tanácsi rendeletre (1) és különösen annak 4. cikke (2) bekezdésére,
mivel:
(1)
A Bizottság 2003. február 10-i 246/2003/EK rendelete a munkaerőnek az 577/98/EK tanácsi rendelettel (2) előírt mintavételes felmérésére szolgáló, a 2004-2006-os időszakra vonatkozó ad hoc modulokból álló programja elfogadásáról magában foglal egy ad hoc modult a munkából a nyugdíjba való átmenetről.
(2)
A munkából a nyugdíjba való átmenet vonatkozásában közérthető és összehasonlítható adatokra van szükség a Közösség foglalkoztatási stratégiája és a nyugdíjak területén a 2001 decemberében a laekeni Európai Tanács által elindított nyílt koordinációs módszer közös célkitűzései felé való előrehaladás megfigyelése végett. Mindkét eljárás azonosítja az aktív öregkor elősegítését és a munkában töltött évek meghosszabbítását mint cselekvési prioritásokat, különösen 2003. július 22-én a Tanács által elfogadott 2003. évi foglalkoztatási iránymutatások 5. iránymutatása révén, amely szerint „növelni kell a munkaerő utánpótlását és az aktív öregkor elősegítését” (3), valamint a laekeni Tanács által 2001. december 14-15-én jóváhagyott, a nyugdíj témakörének célkitűzéseiről és munkamódszereiről szóló közös jelentés által kifejlesztett nyugdíjeljárás 5. célkitűzése által, továbbá a brüsszeli Tanács által 2003. március 20-21-én elfogadott, az adekvát és fenntartható nyugdíjakról szóló bizottsági és tanácsi közös jelentésben.
(3)
A foglalkoztatás területére vonatkozó közösségi ösztönző intézkedésekről szóló, 2002. június 10-i európai parlamenti és tanácsi 1145/2002/EK határozattal (4) összhangban az elemzésre, kutatásra és a tagállamok közötti együttműködésre vonatkozó közösségi tevékenységeket a foglalkoztatás és a munkaerőpiac területén a 2002. január 1-jétől 2006. december 31-ig terjedő időszak alatt meg kell valósítani, és ezen tevékenységek célkitűzéseinek egyike az európai foglalkoztatási stratégia határozottan előretekintő hangsúllyal való fejlesztése, nyomon követése és értékelése.
(4)
A 246/2003/EK rendelet melléklete 3. szakaszában közzétett mintára vonatkozó előírásokat szintén aktualizálni kell, az ad hoc modul elemzési kérdéseire szolgáló minta hatékonyságának maximalizálására.
(5)
Az e rendeletben előírt intézkedések összhangban vannak a Statisztikai Programbizottság véleményével,
ELFOGADTA EZT A RENDELETET:
1. cikk
A munkából a nyugdíjba történő átmenetre vonatkozó ad hoc modul révén 2006-ban összegyűjtendő információk részletes listáját a mellékletben kell közzétenni.
2. cikk
A 246/2003/EK rendelet mellékletének 3. szakaszában a „Minta” pont helyébe a következő lép:
„Minta: A minta célzott korcsoportja e modul esetén 50-69 éves személyekből áll. A munkaerő-felmérés változóinak teljes sorozatát az ad hoc modulnál használt alminta céljából kell összeállítani. Ha a minta egysége az egyén, a vele egy háztartásban élő többi személy adataira nincs szükség.”
3. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. március 8-án.